Kornisk

miniatur|400px|rechts|Wo dät Gestrich fon ju Sproake tourääch geen fon 1300 bit 1750
Dät Korniske (Kernowek, dt. Kornisch) is ne keltiske Sproake, ju der bit sowät 1800 boald wuude in Cornwall (Kernow), die suudwäästelke Punkt fon Änglound. Die woarskienelk lääste Moanske die ju Sproake baalen diede, waas Dorothy Pentreath, ju 1778 stuurwen is. 
Uum 1900 äntwikkelde die Geleerde Henry Jenner dät “Eenhaids-Korniske”, dät sik basiert ap wäkke middeloalerlike Tjooterstukke un wierap Robert Morton Nance dan 1958 n Leerbouk Cornish for All skreeuw.

Nu däälich rakt dät sun 250 bit 300 Ljuude do der Kornisk slonk baale konnen un wäkke jungere sunt deeroun bilingual ängelsk/kornisk apleeken (13 Familien in dät Jier 2000). Et rakt uungefeer 3.000 Ljuude do der Kornisk oarich baale konnen. Kornisk wäd bruukt in Rundfunk, Saitengen un in wäkke Filme. 2002 häd ju Europäiske Union dät Korniske as eepentelke Minnerhaidssproake anärkoand.

Dät alles wäd wäil kritisierd, deeruum dät ju Sproake fielicht toun Haaldeel uuttoacht is. Fonsälwen moasten foar aal näie Seeken näie Woude fuunen wäide (Sproakuutbau), man uk genöigje do oolde Wällen nit, uum ju ganse Grammatik tou rekonstruierjen. 

 N Biespil fon ju Sproake 
Yma’n gath yn-dann an carr
‘Die Kat is unner dän Woain’.
Ap Walisisk skuul dät heete:
Mae’r gath o dan yr car
..un ap Bretonisk:
Emañ ar c'hazh dindan ar c'harr
Dät is also naan gans grooten Underskeed.

 Ferbiendengen ätter buuten 
 Ju Korniske Wikipedia.
 Websiede fon ju Cornish Language Partnership
 Wät ju Regierenge moaket.
 Radyo an Gernewegva (Podcast ap Kornisk)

Kategorie:Keltiske Sproaken